Vrystaat-krag: Onsekerheid heers weens twis tussen Eskom, metroBloemfontein. (Argieffoto: Facebook) Eskom hou voet by stuk dat daar nog nie ŉ amptelike betalingsooreenkoms met die Mangaung-metro is nie en dat krag na die metro onderbreek sal word indien só ŉ ooreenkoms nie vandag bereik word nie. Dit volg nadat die Mangaung-metro in ŉ verklaring gesê het die waarskuwing wat Eskom uitgereik het, is ongeldig. “Geen onderbreking van die kragtoevoer is in die vooruitsig nie en ons elektrisiteitsverspreider (Centlec) skuld Eskom nie geld nie,” het die metro gesê nadat Thembeni Nxangisa, LUR vir samewerkende regering en tradisionele sake, Donderdag met verteenwoordigers van Eskom en Centlec vergader het. Volgens Qondile Khedama, woordvoerder van die Mangaung-metro, is daar tydens die vergadering ooreengekom dat Centlec nie vir Eskom geld skuld nie en besig is om die lopende rekening te diens. Eskom ontken dit egter ten sterkste. Volgens die kragvoorsiener moet die Mangaung-metro ingevolge die voorsieningsooreenkoms binne 15 dae vir Eskom betaal. “Eskom ontvang egter sedert Augustus laat betalings. Die rekening vir Oktober beloop R148 miljoen en is van 16 November af agterstallig. ŉ Bedrag van R21 miljoen is ook meer as 90 dae agterstallig.” Eskom sê die kennisgewing wat hy op 25 November uitgereik het waarin Centlec, kragverskaffer van die Mangaung-metro, asook die Mafube- en Mantsopa-munisipaliteit ingelig is van sy voorneme om die kragtoevoer vanaf 3 Desember vir die grootste gedeelte van die dag af te sny, is dus steeds geldig. “Indien die Mangaung-metro en Eskom nie teen die einde van Vrydag ŉ betalingsooreenkoms kan bereik nie, sal Eskom vanaf 3 Desember voortgaan met kragonderbrekings na die Mangaung-metro.”